JY LEES NOU Kyk hoe lyk Francois van Coke 20 jaar gelede
Die rocker Francois van Coke is 'n paar dae weg van een van die grootste vertonings van sy lewe – Francois van Coke en Vriende op 15 September in Pretoria.
Dit is omtrent 'n groot week vir die Kaapse rocker! Die benoemings vir die Huisgenoot Tempo's 2018 is pas bekendgemaak en Francois is in die kategorie musiekvideo van die jaar vir sy liedjie Die Wêreld is Mal benoem.
Hoewel dié 37-jarige sanger eers net as voorsanger van die berugte Fokofpolisiekar bekend was, het hy oor die afgelope paar jaar in sy eie reg as solokunstenaar naam gemaak.
Hy het onlangs weer sy aanhangers op Instagram herinner dat hy eintlik van kleins af sy lyf rocker hou toe hy 'n video van sy eerste musiekoptrede sowat 22 jaar gelede deel.
In die video sing 'n 15-jarige Francois met sy eerste musiekgroep, Hydrint, by die Bellville Civic Centre in Kaapstad.
???????????? My eerste show omtrent 22 jaar terug in die Bellville Civic Centre. Nog steeds embarrassing om te kyk. Vanaf Bellville Civic tot Sun Arena die komende Saterdag! Mal jouney. Super amped vir die naweek. Hierdie is my eerste band, Hydrint. @valievancoke op die bass, @hiramkoopman op drums en @seewhatjansees op guit. Die song se naam is Duba bikes ??En ja, @arnocarstens was my hero en ek probeer soos hy dans! Kry jou kaartjies by die link in my bio
A post shared by Francois van Coke (@francoisvancoke) on Sep 10, 2018 at 1:58am PDT
"Vir daardie jong Francois was dit onwerklik om te dink dat ek eendag 'n lewe uit musiek kan maak. Ek was baie onseker oor die toekoms toe ek jonk was," sê hy.
Maar hy sou nou vir daardie jong tiener kon sê dat dinge beter raak. Of om een van sy lirieke aan te haal: "Dit raak beter as jy ouer raak". Francois is beslis nou meer volwasse en lag hardop as hy aan die tannies dink wat eers later besef het dat sy musiek eintlik nie so sleg is nie. "Sommige mense het vasgekyk in die naam (Fokofpolisiekar), maar ek dink mense raak mettertyd gewoond aan iets," sê hy.
As iemand my op 16 vertel het dat ek gaan 'n show in 'n venue soos Sun Arena hou en dit amper uiverkoop sou ek dit nie kon imagine nie. Die #fvcenvriende show is net oor 'n week weg en teen die pas gaan dit uitverkoop. Massive thanks aan almal wat al kaartjies gekoop het en al my chommies wat deel is van die show en dit moontlik maak! As jy nog nie 'n kaartjie het nie maak 'n plan. Ek belowe dit gaan EPIC wees.
A post shared by Francois van Coke (@francoisvancoke) on Sep 7, 2018 at 3:28am PDT
Op 15 September tree die rocker saam met 'n rits ander bekende musikante soos Karen Zoid en Jack Parow op by die Sun Arena in Pretoria. Dis sy grootste solovertoning wat hy al tot dusver aangepak het. Tog knaag die senuwees nie, sê die rocker. Hy't immers al jare se ervaring agter die blad. "Ek is meer opgewonde. Ek speel die meeste van hierdie liedjies al my lewe lank en ek sien uit daarna om saam met al my tjommies op te tree," vertel Francois aan Huisgenoot.
Sy vrou, Lauren Badenhorst, sal saam met hom na Pretoria reis vir die vertoning, maar vir hul skattige dogtertjie, Alex Lila, is die reis te ver, sê Francois. Sy ouers gaan in dié tyd oppasser speel. Dit lyk egter of Alex, wat in November haar tweede verjaardag vier, ook in haar pa se musiekvoetspore sal volg.
As die dierbare dogtertjie nie Twinkle Twinkle Little Star of Gerhard Steyn se treffer Baby Tjoklits sing nie, is sy besig om te leer dat sy eintlik twee vanne – Badenhorst en Van Coke – het.